Polițiștii au anunțat că duminică au fost efectuate 31 de percheziții domiciliare în județele Satu Mare și Maramureș, într-o acțiune ce a vizat o rețea de traficanți de droguri care le ofereau inclusiv ca plată unor minore pentru întreținerea de relații sexuale, transmite Agerpres.
Sunt anchetate infracțiuni de constituire a unui grup infracțional organizat, trafic de droguri de risc și de mare risc și act sexual cu un minor.
"Din cercetări a reieşit că, pe parcursul anului 2023, membrii unui grup infracţional organizat condus şi coordonat de un bărbat (aflat sub măsura preventivă a arestului la domiciliu dispusă într-o altă cauza penală) ar fi comercializat, în mod repetat, droguri de risc şi mare risc (canabis, cocaină şi 3-CMC, cunoscut sub denumirea de cristal) către consumatori, preponderent minori, din judeţele Satu Mare şi Maramureş. Din cercetările efectuate a rezultat că în cursul unor petreceri organizate de către membrii grupului infracţional ar fi fost vândute, în cantităţi mari, astfel de droguri, dar şi oferite cu titlu gratuit unor minore, ca plată pentru întreţinerea de relaţii sexuale", spune Inspectoratul de Poliție Județean Satu Mare.
La sediul DIICOT Satu Mare au avut loc și audieri.
"În urma percheziţiilor domiciliare, au fost identificate şi ridicate aproximativ 200 de grame de substanţă cristalină de culoare albă (3CMC, drog de mare risc), 10 grame de canabis, 54 de comprimate (medicamente având ca substanţă activă alprazolam şi buspirona), cântare şi grindere, 21 de telefoane mobile şi 21 de cartele SIM, 2 tablete mobile, 1 laptop, 1 pistol tip airsoft, bile de plastic, o macetă, peste 28.000 de petarde categoria P1 şi P3, precum şi alte mijloace de probă", a mai precizat IPJ Satu Mare.